Kurugvati
Kurugvati (isp. Curuguaty, gvar. Kuruguaty), pilnas pavadinimas San Isidro Labrador de Kurugvati (San Isidro Labrador de Curuguaty) – miestas šiaurės rytų Paragvajuje, Kanindeju departamente, Mbarakaju aukštumoje, prie Kurugvati upės. Praeina plentas Ruta 10. Verčiamasi žemdirbyste (soja, kviečiai, saulėgrąžos, sezamas, medvilnė, stevija), gyvulininkyste, išvežama mediena, matė. Yra karo muziejus, apylinkėse yra Trigubo Aljanso karo paminklų. Kurugvati apylinkėse gyvena mbijų gvaranių ir ačų.